Louis Bernacchi

Louis Charles Bernacchi (født 8. november 1876 i Schaerbeek i  Belgia, død 24. april 1942 i London) var en australsk fysiker og astronom. Han er best kjent for sin deltakelse på en rekke antarktisekspedisjoner.


== Tidlig liv ==
Bernacchi ble født i Belgia, men foreldrene kom fra Italia. De emigrerte til Hobart på Tasmania, der sønnen fikk sin utdannelse. Han fikk opplæring i astronomi ved Melbourne Observatory.


== Polarutforskning ==
Han deltok på Carstens Borchgrevinks antarktisekspedisjon (1898–1900) som overvintret på Kapp Adare. Han hadde sluttet seg til ekspedisjonen på New Zealand etter at den opprinnelige fysikerkandidaten hadde blitt avvist av medisinske årsaker. Ekspedisjonen var den første som overvintret på det antarktiske kontinentet og den første som gjennomførte en sledeferd mot Sydpolen. Han skrev boken To the south polar regions: expedition of 1898-1900 om ekspedisjonen, utgitt i 1900. Hans barnebarn Janet Crawford har redigert en versjon av hans dagbøker fra ekspedisjonen under tittelen The First Antarctic Winter: The story of the Southern Cross Expedition of 1898-1900.
Bernacchi vendte snarlig tilbake til Antarktis, denne gang som fysiker på  Robert Falcon Scotts Discovery-ekspedisjon (1901–1904). Bernacchi var den eneste av ekspedisjonsdeltakerne som hadde vært i Antrktis tidligere. I løpet av reisen gjennomførte han omfattende magnetiske observasjoner. I kjølvannet av ekspedisjonen ble Bernacchi hedret med Polarmedaljen og Æreslegionen. Scott var forlover for Bernacchi da han giftet seg i England i 1906, og tilbød ham plass på den forestående Terra Nova-ekspedisjonen. Bernacchi avslo imidlertid deltakelse på den sjebnesvangre ekspedisjonen på grunn av familianliggender.


== Senere karriere ==
Etter å ha gjennomført to korte ekspedisjoner til Afrika og det øvre Amazonasbassenget i Peru, gjennomførte Bernacchi to mislykkede forsøk på å bli valgt til House of Commons for De liberale. Han investerte også i gummiplantasjer i Malaya, Java og Borneo.
Under første verdenskrig tjenestegjorde han i Royal Naval Volunteer Reserve, Admiralty og United States Navy. In 1919 mottok han både Order of the British Empire og United States Navy Cross. Etter krigen fortsatte han i gummiindustrien.
Bernacchi var aktiv i vitenskapelige organisasjoner, i første rekke i Royal Geographical Society der han var rådsmedlem fra 1928 til 1932. Han planla en egen ekspedisjon til Antarktis i 1925, men lykkes ikke med å skaffe tilveie nok midler. I 1930 organiserte han British Polar Expedition og han bidro også i organiseringen av det andre internasjonale polaråret 1932–33.
Han skrev en rekke bøker om Antarktis, inkludert en biografi om Lawrence Oates kalt A Very Gallant Gentleman i 1933 og Saga of the Discovery i 1938. Under andre verdenskrig deltok han igjen i Royal Naval Reserve Volunteers frem til sin død i 1942.


== Minne ==
Tre landemerker i Antaktis bærer hans navn: Bernacchi Head på Franklin Island og Bernacchi Bay og Cape Bernacchi på kysten av Victoria Land.


== Bibliografi ==
Saga of the «Discovery». London: Glasgow, Blackie and son, Ltd. (1938). Ny utgave 2001, ISBN 1-871510-22-8
To the south polar regions: expedition of 1898-1900. Av Louis Bernacchi; introduksjon ved D.W.H. Walton. Denton, Harleston, Norfolk: Bluntisham Books : Erskine Press, 1991. ISBN 1852970359
A very gallant gentleman. London: T. Butterworth, ltd. (1933).
That first Antarctic winter : the story of the Southern Cross Expedition of 1898-1900 as told in the diaries of Louis Charles Bernacchi, skrevet og redigert av Janet Crawford. Christchurch, N.Z.: South Latitude Research Ltd., i samarbeid med P.J. Skellerup, c1998. ISBN 047304966X


== Referanser ==


== Eksterne lenker ==
Biografi Encyclopedia of Australian Science